khistorydata/jeongjo-sjw-relations huggingface dataset:
정조 7년
持平鄭在信啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令正府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。答兩司曰。不允。
정조 7년
判府事鄭弘淳箚曰。伏以。聖孝仰格。工徒趨事。先陵改修之役。趁日告成。經宿回鑾。玉候益康。大小群情。愴忻交切。臣於都監賞典之下。猥承錫馬之命。臣誠怵惕慙悚。莫省措躬之所。於戲。先大王深仁厚澤。浹人肌髓。沒世之思。與歲俱深。迺者金粟之木未拱。珠丘之草屢改。聖上濡露之感。無以仰慰。臣民負土之誠。夫孰不切。況臣受恩如天。圖報無地。褥蟻之忱。靡所逮及。奙鍤之事。宜思自效。而特以職在摠董。忝長役所。半日祗事。四體不勞。免罪爲幸。無功可紀。天廐上乘。何等殊賚。而又及於前後。誤恩荐疊之餘。聖念雖出於重事。私心何安於冒受。敢將衷懇。冒瀆崇嚴。伏乞聖明。俯垂鑑諒。收還成命。以重恩賞。以安賤分焉。取進止。答曰。省箚具悉卿懇。事役之速就。賴是卿勤勞。廐馬之錫。賞不稱功。予以爲歉怍。卿豈可引讓。卿須安心勿辭領受。仍傳曰。此批答。遣史官。傳諭于鄭判府事。
정조 7년
戶曹判書徐有隣疏曰。伏以。日吉辰良。陵役載完。聖孝克展於親董。鑾輿穩旋於翌朝。愴慕欣幸。小大同情。臣於日昨。伏奉敎旨。以臣爲正憲大夫者。臣誠震悸。罔知攸措。噫。以臣不屑。偏蒙洪造。拂拭超擢。濫躋八座。淸官要任。罔不遍歷。恩深河海。報蔑絲毫。臨淵集木。猶屬例語。至於元陵陵役。臣亦先大王陶甄中物耳。職在有司。暫時敦匠。不過臣子之常分。於戲之思。縱云少伸。勞勩之紀。初非可論。而夢外誤恩。又進一步。驟躐冥升。殆無限節。履滿過福之懼。非今斯今。而實恐聖朝嚬笑之愛。由臣身而漸致虧損也。時値行在。冒沒出肅。而仍因蹲據。非敢自安。今始略入文字。仰首呼籲。伏乞聖明。俯垂諒察。亟收臣新授資級。以重公器。以安微分。不勝幸甚。仍伏念。臣竊有區區切至之懇。不敢自阻於孝理之下。臣之祖母及母。方在臣弟開城府留守任所。臣身帶劇務。未遑言私。曠闕省勤。亦已久矣。中心如結。一夕九往。若得數日往來之暇。庶慰半載離違之懷。情理所迫。謹此附陳。惟聖慈恕其瀆擾。而特賜矜許焉。答曰。省疏具悉。卿其勿辭往覲。
정조 7년
禮曹判書李在協疏曰。伏以。日吉辰良。工役利成於先寢。鑾蹕穩旋於經宿。區區欣忭。曷有其極。仍念臣猥以駑鈍之質。濫膺監董之任。兢惕之私。日夕交中。乃於竣事之日。特降晉秩之命。親承德音。祗肅齋殿。瞻聆所及。班聯動色。噫。五十年沒世不忘之恩。至今浹骨而淪肌。獲廁敦匠之列。少伸蓐蟻之忱。榮固至矣。勞何有焉。惟我聖上孝思無窮。孺慕倍新。曝陽之下。玉趾親勞。陪扈諸臣。亦莫不奔走董工。如臣者。備員而已。隨行而已。初無毫分可紀之勩。而混被罔功之賞。臣心愧赧。已不可言。豈不有傷於聖朝綜核之政哉。玆敢略入文字。仰暴情實。伏乞聖慈。特命還收臣新授資級。以重賞典。以安私分。千萬幸甚。答曰。省疏具悉。卿其勿辭行公。
정조 7년
校理沈基泰疏曰。伏以。祗謁先寢。克伸誠禮。日吉辰良。回鑾萬康。欣忭之忱。小大惟均。仍伏念。臣之偏母。年迫八耋。素抱貞疾。居常凜綴。若不保朝夕。臣素無兄弟。又乏娣妹。左右扶將。只是臣一身而已。似此情理。夫豈有一日離捨之勢。而祗緣除旨聯翩。謬恩鄭重。不敢言私。黽勉供職。而若其陟圮望雲之思。何嘗暫弛于寤寐也哉。向者荐蒙恩暇。歸視母病。母子相對。感祝天恩。而身旣縻於邇列。義難久於淹鄕。每聞新除。卽日登程。惟以殫筋力恭趨承。爲一分報效之道。纔入城而有冏寺之命。經一宿而移玉署之職。臣含恩怵義隨除輒膺。適會番次苟艱。猥叨禁直。今已一旬有四日矣。日昨得接鄕信。臣母宿症。越添於近日換節之候。痰盛而咳嗽作。脾敗而飮啖廢云。臣聞此報。精爽飛越。而拜陵涓吉。動駕隔日。此時瀆擾。有所不敢。强抑情私。挨過有日矣。卽者急足連到。促臣歸省。臣按住不得。忙進短章。徑出禁扃。仍發鄕行。伏乞聖慈。亟削臣所帶之職。以便救護。仍治臣擅行之罪。以警具僚。千萬至祝。答曰。省疏具悉。爾其勿辭。救護母病。
정조 7년
持平韓用龜疏曰。伏以。仙寢功完。聖孝克伸。淸蹕穩旋。玉體冞康。臣民慶忭。曷有其極。仍伏念。臣罪重不職。罰止薄勘。杜門蹙伏。含恩訟愆。不意向日。恩敍荐降。纔踰數月。除旨繼下。臣誠驚惶感激。不知所以自措也。噫。如臣螻蟻之賤。偏荷生成之渥。頂踵毛髮。皆歸造化。臣之一身。非臣之有也。區區之所自勉。惟在不計燥濕。生死向前。小效犬馬之忱。而祗緣臣性本愚迷。識又曚昧。隨事顚錯。無往非罪。逆孼之呼訴天聽。固是莫大之變。而尸居言責之地。未效執法之請。試券之偸賣市上。又是無前之事。而濫廁參試之列。矇無覺察之擧。旣被聖敎之截嚴。又致堂疏之峻發。隄防之漸壞。科試之不嚴。一則臣罪。二則臣罪律以邦憲。誅戮猶輕。而淵藪之量。曲示包容。薄罷未幾。誤恩復加。無狀賤臣。何以得此於聖明之下也。伏況仙寢有事。聖躬親勞。而恩召之命。適在是時。揆以義分。尤何敢坐犯違傲。以爲息偃之計。而不但區區微諒。實無冒進之勢。抑臣目下情私。尤有所萬萬焦迫者。臣之八耋老父。重患關格。症狀危篤。氣息凜綴。臣於此時。方寸煎灼。離捨不得。竟自陷於辜恩慢命之科。臣罪至此。尤合萬戮。何幸聖度天大。威罰不加。曾未數日。召牌復臨。臣雖愚頑。寧不知感。固當祗謝文陛。小伸微忱。而臺閣之任。素重廉防。臣何敢憑恃寵靈。揚揚復廁於僨誤之地乎。況臣父病。轉就危劇。藥餌罔效。臣方左右扶將。晝宵煎泣。以此情理。萬無供職之望。玆敢隨詣闕外。疾聲呼籲。伏乞天地父母。俯賜鑑諒。亟命鐫削臣職。以肅朝綱。以安微分。千萬幸甚。答曰。省疏具悉。爾其勿辭。救護父病。
정조 7년
癸卯八月二十七日卯時。上御誠正閣。禮房承旨入侍時。行左承旨朴祐源。假注書金孝建。記事官李崑秀尹行任。以次進伏訖。上曰。次對座目催促。大臣以下詣閤之意。分付。賤臣出來傳命後。還入。上命退。承史以次退出。
정조 7년
癸卯八月二十七日辰時。上御誠正閣。同副承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。刑曹畿營公事到院者。書其大槪以入之意。分付守廳承旨。賤臣承命出傳後。還入。上命書傳敎曰。齋日無得用刑。況忌辰正日。事體反有重於齋日。申後亦不得用刑。以是刑曹則昨日不用刑。而觀此畿營狀本。如例用刑。事甚不察。該監司推考。其委折査問草記之意。分付刑曹。仍命退。承史以次退出。
정조 7년
癸卯八月二十七日申時。上御誠正閣。坐直承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上命注書曰。左副承旨牌去來催促知入。賤臣承命出來。還奏以納牌不進。上曰。有何情勢而違牌云乎。賤臣對曰。以痰病無以行公云矣。上曰。左承旨入侍。賤臣出來傳命。與左承旨李在學追入。上曰。右承旨申大升敍用。卽爲牌招事。分付。賤臣承命出傳後。還入進伏。上命退。承史以次退出。
정조 7년
行都承旨沈豐之坐。左承旨李在學坐。右承旨申大升坐直。左副承旨未差。右副承旨安聖彬坐直。同副承旨趙興鎭坐。注書二員未差。假注書徐瀅修仕金孝建仕直。事變假注書崔重圭仕。
정조 7년
申大升啓曰。明日常參經筵。取稟。傳曰。停。
정조 7년
傳于安聖彬曰。京畿監司留待。
정조 7년
傳于趙興鎭曰。江界府使口傳各別擇差。
정조 7년
吏曹口傳政事。以洪益弼爲江界府使。
정조 7년
傳于李在學曰。江界府使。使之一兩日內辭朝。
정조 7년
以黃海監司待勘撤巡事狀啓。傳于安聖彬曰。自在閣中事事有遲緩之病。每勤飭敎。舌幾弊矣。然於莅藩之後。狀辭則條暢。聲譽亦入聞。意謂矯前之非。而務盡委寄之責。至於今番事。一如舊時樣子。寧不怪底之甚。因何委折。許久延拖。始於日前狀聞乎。緘答姑未見之。而其言必不出於泛稱遲晩。若此則雖至百問千問。決無循例照律之理。其遲滯之由。卿其據實狀聞。非不知待緘答判下。更令捧供。而特從優禮閣臣之意。先以有旨。下諭。卿其星火條對事。回諭。
정조 7년
以黃海監司農形狀啓。傳于安聖彬曰。卿惟知一京輝之傅生。不知許多浦民水軍之濱死。農形之但襲道例。不能續續陳聞。猶屬餘事。此後此等處暢念。無或如前之爲。行部之撤還。亦係貽民弊之端。卽爲發巡。朝家處分之輕重。在卿對辭之詳略。竝須知悉事。回諭。
정조 7년
申大升。以弘文館言啓曰。本館上番闕直。事甚未安。修撰林道浩。卽爲牌招。以爲姑陞入直之地。何如。傳曰。允。
정조 7년
安聖彬。以刑曹言啓曰。因本曹啓辭。猥濫擊錚罪人申鳳朝李云伊。考律嚴處事。允下矣。罪人申鳳朝李云伊等。依新頒事目。衛外擊錚。凡係猥濫者。杖一百徒三年之律。各決杖一百後。申鳳朝洪忠道黃磵縣。李云伊原春道寧越府。竝徒三年定配。卽爲押送之意。敢啓。傳曰。知道。此時湖西編配可悶。配所移定他道。
정조 7년
安聖彬。以刑曹言啓曰。因擊錚罪人許無金請刑草記。所謂生存上典。果指何人乎。瑞集則渠以發告之人。在當宥之科。而忽地自斃。到今不棄云云。所供虛罔。自本曹更加詳覈嚴處後。草記可也事。命下矣。依傳敎。罪人許無金處。嚴加盤問。渠之所供內。瑞集徑斃之後。只有其母與妻及女息三人。而見棄於鄰里親戚。不通水火。故內上典之每每泣托。不忍揮却。果爲冒死擊錚。原情則內上典等。相議出草後。渠自書之云。此旣非鄕曲女人。愚蠢常漢所可辦者。則必當有同情指使之人。而屢次嚴問。一辭掩諱。終不直告。究厥情跡。萬萬兇獰。到底窮覈。如法勘斷。不容但已。而平問之下。難以得情。各別嚴刑。期於取服後。考律嚴處。何如。傳曰。允。待辜限加刑草記。
정조 7년
安聖彬。以刑曹言啓曰。因擊錚罪人廣州李召史原情勿施。考律嚴處事草記。此囚事。已於前廣尹登筵時。有筵敎及筵奏。自本曹往復前廣尹處。論理草記可也事。命下矣。依傳敎。往復于前廣尹金尙集。則以爲。闕門投石一款。不但渠之發明。一府民言皆曰。首倡之罪。獨委之於此囚。至於置辟。實爲冤枉云云。廉探之時。果有所聞。故向於筵中。有所仰奏。然元犯旣不鉤得。則不可以渠輩云云之說。遽議惟輕之典云矣。具仁遠等首倡作挐。投石闕門之罪。前所未有之變怪。而渠旣承款結案。方待啓覆。則此等罪囚。有不可擬議於傅輕之論。依前草記。勿施。何如。傳曰。事係人命。更令時廣尹嚴加究覈。論理報來後稟處。
정조 7년
安聖彬。以刑曹言啓曰。擊錚罪人申鳳朝配所移定他道事。命下矣。依傳敎。罪人申鳳朝。原春道高城郡。更定配所。卽爲押送之意。敢啓。傳曰。知道。
정조 7년
刑曹啓目。粘義城居金女戒心等擊錚供辭云云。所供勿施。竝令道臣照法勘罪之意。竝以分付。何如。判付啓。竝只依回啓。施行爲有矣。尹讓擧原辭。旣何無倫脊。可知非常性人。當此歉歲。編配可悶。但令逐送楊州。朴尙彬等段。各陵守護軍京外守僕各殿掖隷政院吏隷等上言。雖非四件內事。如係齊訴。觀其曲直。許令決給。明有先朝金石之典。至載日記。當初畿營之置之違極。本曹之屬之法外。俱難免不察。此等身知之事。如是曚昧。該監司及卿等推考。各該頭目掌吏等。竝決杖定配。以懲此輩舞法之習。喬桐金麗水段。渠以幺麽島氓。朝家處分之下。莫重官制變通。輕易呼籲之狀。萬萬無嚴。令道臣嚴治決配事。竝分付爲良如敎。
정조 7년
刑曹啓目。粘京畿交河居牙兵方奉彬上言原情云云。令道臣詳査決處後狀聞之意。分付。何如。判付啓。立訟落訟。始皆自本曹決處之事。今於回啓。委之本道。何也。詳査決處。俾無更訴之弊爲良如敎。
정조 7년
刑曹啓目。粘洪忠道泰安居私奴金山擊錚原情云云。罪名雖不深重。到配屬耳。則不可以同罪。該吏之納贖免配。遽爾放釋。原情內辭緣。勿施。何如。判付啓。放亦不至失刑。放送爲良如敎。
정조 7년
刑曹啓目。粘西部居寡女劉召史上言原情云云。今者劉召史之不待結末。經先登聞。殊涉猥越。上言內辭緣。置之。何如。判付啓。何不登時回啓。致此上言。期速爛商。指一稟處爲良如敎。
정조 7년
刑曹啓目。粘京畿果川縣居良人韓興大上言原情云云。本獄事情。果如道啓所論。元犯旣未査得。則三囚不可輕議。而興大之再次登聞。極涉猥越。上言內辭緣。勿施。何如。判付啓。一獄三犯。迄不出場。殊非審讞獄之意。期速査究狀聞之意。飭該戶爲良如敎。
정조 7년
漢城府啓目。粘幼學鄭績臣上言內辭緣。分付該道道臣。何如。判付啓。誠如狀辭。萬萬痛駭。令道臣除尋常嚴査狀聞爲良如敎。
정조 7년
吏曹啓目。粘觀此藝文館檢閱李崑秀上疏。則以爲。臣與新除授右承旨臣申大升。有內外從應避之嫌。所帶春秋兼銜。自在當遞。亟命有司。照例遞改亦爲白臥乎所。翰林與承旨相避。則承旨所帶春秋減下。自有前例。右承旨申大升所帶春秋兼銜。依例減下。何如。判付啓。依允。
정조 7년
持平鄭在信啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮亟施孥籍之典。請李義翊更令王府。設鞫嚴問。期於得情。請金養淳亟命王府。更爲設鞫。期於得情。請李義直亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。請島配罪人貞采。亟令王府。更爲設鞫。快正王法。答府曰。不允。第四件事五件事十件事。亟停勿煩。
정조 7년
吏曹判書金鍾秀疏曰。伏以。先陵役訖。廻鑾萬安。臣民歡忭。朝野同情。乃伏念。臣之獲解金吾。甫過數日。而東銓新命于降。臣手奉除書。感淚無從。天官冢宰。是何等有國重任。而虛委草莽。至再至三。嗚呼。我聖上所以爲微臣滌垢蒙光地。固至矣。而官方之淆亂。國體之虧傷。則無餘地。此豈獨臣一己惶悶之私而已哉。噫。區區悲苦之情。備悉於月初金吾辭免疏中。已蒙天日之所照燭。今何敢更費枝葉之辭。重汚黈纊之聽。而無事時旣不敢每每煩黷。擬因辭官文字。又一擧首哀鳴。此際促敎遽下。辭旨嚴重。臣惶恐之極。無地自容。顧臣僇廢之蹤。人事都絶。重以母病凜綴。無計離側。而當此陵上有事。大駕經宿之日。息偃私次。情理之所不敢。僅得力疾進身於楊州地方。俯伏田間。瞻望羽旄而歸。行止自恣。方深悚蹙。及承誨責。尤切懍惕。至於一切官名。在臣已屬前生。而去就之節。尙煩聖念。此臣之罪也。唯有早遂前懇。庶免終陷大戾。玆敢猥入文字。附申縣道。伏乞天地父母。諒臣前後肝血之言。非出一毫文飾。亟命遞臣見職。許臣致仕。以卒造化生成之澤焉。答曰。省疏具悉。若知卿迎送郊外。豈不召接。是甚可嘆。卿之迄不肅命。誠所莫曉。冢宰重任。未免虛授而虛帶。仍作古所謂寄祿之窠。使予行此無實之政者。非卿之故耶。至如虧國體傷事面。猶不暇及。卿須諒之。勿辭。斯速上來肅命。
정조 7년
檢閱李崑秀疏曰。伏以。臣與新除授右承旨臣申大升。有內外從應避之嫌。所帶春秋兼銜。自在當遞。玆敢援例陳章。伏乞聖慈。亟命有司。照例遞改。以重公格。不勝幸甚。答曰。省疏具悉。疏辭下該曹稟處。
정조 7년
癸卯八月二十八日卯時。上御誠正閣。戶房承旨入侍時。同副承旨趙興鎭。假注書徐瀅修。記事官李祖承李崑秀。以次進伏訖。上曰。夜雨大注。得不爲災乎。興鎭曰。似有雨雹處矣。上曰。畿伯留待乎。興鎭曰。方在政院矣。上命列邑雨下形止。或有先爲入來者否。如不入來。各別。申飭。使之今日內。盡爲入來之意。分付畿伯。賤臣承命出傳後。還奏曰。列邑姑無報來者。故方以撥馬。另加催促云矣。上命承旨前望單子入之。仍命退。諸臣以次退出。
정조 7년
癸卯八月二十八日申時。上御誠正閣。右承旨入侍時。右承旨申大升。假注書金孝建。記事官李崑秀尹行任。以次進伏訖。上謂大升曰。承旨自灣尹遞來後。初度入侍耶。大升曰。初登筵席矣。上曰。明日傳香後。因卽馳往宗廟景慕宮。奉審摘奸以來。仍命退。承史以次退出。
정조 7년
行都承旨尹塾坐。行左承旨李亨逵未肅拜。行右承旨鄭志儉坐。左副承旨李在學坐直。右副承旨申大升坐。同副承旨安聖彬坐直。注書李祖承病一員未差。假注書徐瀅修仕金孝建仕直。事變假注書崔重圭仕。
정조 7년
申大升啓曰。明日經筵。取稟。傳曰。只晝講。
정조 7년
李在學啓曰。卽者檢閱尹行任。以其親病。陳疏經出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 7년
申大升啓曰。卽者檢閱李崑秀謂有館規。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 7년
傳于鄭志儉曰。安胎使書標官北兵使下直守令入侍。
정조 7년
承旨前望單子入之。尹塾李亨逵鄭志儉落點。
정조 7년
吏曹口傳政事。注書李祖承。
정조 7년
尹塾啓曰。注書李祖承病代。假注書徐瀅修。使之察任。何如。傳曰。允。
정조 7년
申大升啓曰。注書李祖承。旣在闕中。不爲肅謝。直爲出去。事體所在。誠極未安。推考警責。何如。傳曰。允。
정조 7년
備忘記。北兵使申大謙下直。長弓一張。長箭一部。片箭一部。筒兒一箇賜給。
정조 7년
以京畿監司罪人等發配事啓本。傳于安聖彬曰。歉歲編配可悶。梁山金昌大定配則分揀事。回諭。
정조 7년
傳于李在學曰。以竹山被災處躬審馳報之意。使之分付該邑守令。而尙無皁白。何也。更加催促狀聞事。令廟堂。申飭畿伯處。
정조 7년
以原春監司加分。令廟堂稟旨事狀啓。傳于安聖彬曰。依狀請施行事。回諭。
정조 7년
以咸鏡監司農形啓本。傳于安聖彬曰。觀此狀本。本道民事。亦極關心。來頭接濟。另加講究。而目下懷保。專係守宰。守宰勤慢。從當以繡衣。別岐廉察。如有一毫不勤。自卿難免重勘。此意先自廟堂措辭。嚴飭道臣。
정조 7년
傳于安聖彬曰。同副承旨入侍。
정조 7년
傳于李在學曰。向因洪忠兵使許遞草記。親病如至難强。有更稟之命。而尙不草記。何也。豈其病不至難强而然乎。追聞其親年已過七十而有餘云。仍令察任。終涉。如何。該兵使田文顯改差。令該曹口傳。各別擇差。
정조 7년
兵曹口傳政事。以李潤禧爲洪忠兵使。
정조 7년
安聖彬啓曰。明日常參。兩司無進參之員。除在外外。未肅拜呈告人員。竝待開門牌招。以爲進參之地。何如。傳曰。允。
정조 7년
安聖彬啓曰。明日常參。六曹堂上當爲進參。而吏曹判書金鍾秀。參議兪彦鏶俱在外。參判鄭昌順病不進。事甚未安。參判鄭昌順待開門牌招。以爲進參之地。何如。傳曰。允。
정조 7년
吏曹口傳政事。以朴祐源爲兵曹參判。以李致中爲兵曹參議。
정조 7년
安聖彬。以禮曹言啓曰。元陵兩官陞付司果之後。出代間姑令一員入直矣。今則來初一日焚香。不可使已遞職者替行。本陵兩官遷轉之代。令該曹口傳差出。今日內出送。何如。傳曰。允。
정조 7년
吏曹口傳政事。以朴能源爲元陵別檢。
정조 7년
傳于安聖彬曰。元陵別檢。家在城外。無以待令云。改差。口傳差出。
정조 7년
吏曹口傳政事。以崔重奎爲元陵別檢。
정조 7년
傳于安聖彬曰。元陵別檢入侍。
정조 7년
傳于安聖彬曰。當該中官刋削。
정조 7년
李在學。以兵曹言啓曰。明日常參時。本曹堂上侍衛。當爲備員。參判參議有闕之代。令該曹以在京無故人。口傳差出。仍卽待下批牌招。以爲備員之地。何如。傳曰。允。
정조 7년
吏曹口傳政事。以金履素爲兵曹參判。以金光默爲兵曹參議。
정조 7년
李在學。以兵曹言啓曰。南部居咸興孫爲其父厚喆擊錚原情刑曹草記。傳曰。張敬周金喜誠咸道弘。俱有戊辰年御眞模寫之功。屢有收用之敎。曾所仰聆。且乙卯戊辰年同事之人。輒皆上言。多得許施之恩典。今不可以猥濫拔之。此則卿曹草記。未詳事例而然。不必論勘矣。令兵曹相考前例稟處事。命下矣。依傳敎。相考前後文蹟。則戊辰年御眞模寫時。畫員張敬周秦應會金喜誠咸道弘等。俱以功勞。次第調用。屢經邊將。或除守令。而其後因特敎。秦應會子渭發。以再奚之孫。軍職差下。張敬周子純永。付圖畫署司果之祿。金喜誠子厚臣。又以癸未年御眞模寫之功。特除東班職。而至於咸道弘子厚喆。曾以本署生徒。仍作閑散。窮不聊生。未免流丐之境矣。上項張敬周等三人之子。俱被收用之典。而咸道弘之子厚喆之未蒙一視之澤者。殊甚可矜。而付料一款。事係干恩。自臣曹有不敢輕議矣。敢啓。傳曰。分付軍門。如有相當窠。待闕收用後。草記。此乃仰體先朝記錄之聖意也。
정조 7년
李在學。以兵曹言啓曰。今此冬至兼謝恩使一行赴燕時。所把驛馬。必須前期分定。然後可無窘急之患。應把驛馬四十四匹。依前例洪忠道八匹。全羅道九匹。慶尙道二十匹。來九月二十日京中逢點。原春道四匹。咸鏡道三匹。同月二十五日。直送安州逢點事。各道監司處。行移。何如。傳曰。允。
정조 7년
李亨逵。以守禦廳言啓曰。本廳親牙兵左司把摠李殷昌。身病猝重。勢難察任。今姑改差。何如。傳曰。允。
정조 7년
安聖彬。以刑曹言啓曰。因擊錚罪人楊州朴尙彬原情回啓判付內。各陵守護軍京外守僕各殿掖隷政院吏隷等上言。雖非四件內事。如係齊訴。許令決給。明有先朝金石之典。至載日記。當初畿營之置之違格。本曹之屬之法外。俱難免不察。此等易知之事。如是曚昧。各該頭目掌吏等。竝決杖定配事。判下矣。本曹頭目掌吏李震燁。京畿監營頭目營吏韓壽一等。各決杖一百。李震燁慶尙道昌原府。韓壽一全羅道寶城郡。竝定配所。卽爲押送之意。敢啓。傳曰。不過。申飭矣。旣念編配之弊。可配者當宥。處分亦豈異同。今審特爲分揀。後勿如是之意。嚴飭。
정조 7년
禮曹啓目。生員孫鼎九上言內辭緣。勿施。何如。判付啓。慶州故縣監孫宗老與其奴立殣王事。卓卓之節。不愧杲卿。春初節義褒奬。此等之人。率皆拔例許施。況此若奴若主竝命之事乎。繡啓之遺漏。豈因久遠而無足徵信故然耶。令道臣取考文蹟狀聞爲良如敎。
정조 7년
禮曹啓目。閑良朴啓賢上言。令本道詳査廣採。論理狀聞後。稟處。何如。判付啓。此等回啓。每患遲滯。使單行特操。未免湮晦。大非所以勵頹俗之意。海美孝子朴泰根。生時事蹟及棹楔當否。卽令道臣。廣採輿議。論理狀聞爲良如敎。
정조 7년
禮曹啓目。幼學高玹上言內辭緣。置之。何如。判付啓。旣稱一門三世。有此卓異之行。虛實與否。理宜査處。回啓中直請勿施。殊欠綜核。分付道臣處。沃川高氏事蹟。詳探士論。使卽狀聞爲良如敎。
정조 7년
禮曹啓目。粘幼學金就五上言內。鍊赫之誣罔上言。圖出禮斜者。必有委折。於其間令本府守臣査實狀聞後。稟處。何如。判付啓。事係倫常。不可歇看。該守臣何不致察。有此呼籲之擧。留守徐有防推考。使之査實狀聞爲良如敎。
정조 7년
禮曹啓目。粘幼學李慶相上言內辭意。固當依所請施行是白乎矣。莫重恩典。臣曹不敢擅便。上裁。何如。判付啓。忠壯公李重老忠義。人孰不知之。其子司禦文雄。兵使文偉卓異之孝行。國乘野史。亦皆昭載。而文雄文偉之尙闕旌褒。足可謂欠事。何聞之晩也。依請許施爲良如敎。
정조 7년
禮曹啓目。粘校生黃谷叟妻金召史奴古莊上言內辭緣。令道臣論理狀聞後。稟處。何如。判付啓。合施何樣恩典。卿曹覆啓。無一拖及之語。只曰。宜有褒揚之典云云。啓語殆欠別白。卿則推考。本事令道臣。親執詳査。仍具意見狀聞爲良如敎。
정조 7년
禮曹啓目。粘故學生權希彦妻文氏奴可憐上言內辭緣。今姑置之。何如。判付啓。干恩還他干恩。卓節明是卓節。此而不施棹楔。無以慰烈女之貞魂兺除良。一番勿施。已懲干恩之罪。南原學生權希彦妻文氏。特爲旌閭之意。分付道臣爲良如敎。
정조 7년
禮曹啓目。粘進士李述賢上言內辭緣勿施。何如。判付啓。似此節義。至今泯晦。豈非朝家欠典。慶州李彭壽委命事蹟。分付道臣。參考可信文字。旁採士林物議。使之論理狀聞爲良如敎。
정조 7년
禮曹啓目。幼學鄭德文上言內辭緣。置之。何如。判付啓。生前一命。無異道薦是隱。則死後改贈。有何慳吝。故參奉鄭熙運。令該曹後日政特贈一階。以勵嶺土人士爲良如敎。
정조 7년
禮曹啓目。粘幼學李德衍上言內辭緣。令道臣消詳狀聞後。稟處。何如。判付啓。彦陽梁聖三夫妻。孝于其母。友于其兄。此等卓節之行。在簪纓家。實所罕聞。遐土賤氓。有此特異之事。何靳褒美之典。況上言諸人。俱是本鄕士林。亦可知公議之同然。不必更令本道査實。特爲給復。以勵風敎爲良如敎。
정조 7년
禮曹啓目。粘李召史擊錚內辭緣。還歸本宗。事理當然。張顯宅。許令歸宗。俾奉志豐之祀事。覆啓蒙允。成命判下之後。莫重人倫。不可續續變改。致有銷刻之嫌。臣曹不敢擅便。上裁。何如。判付啓。存亡繼絶。何等難愼處。而前啓後啓。斑駁甚矣。兩者之間。未知孰是。前後判堂。從當處分。亞三堂更爲出意見論理稟處爲良如敎。
정조 7년
禮曹啓目。粘巨濟居金奉伊上言內辭緣。令道臣各別査實。俾無如前橫濫之弊事。分付。何如。判付啓。詳査決折後。使之狀聞爲良如敎。
정조 7년
禮曹啓目。粘幼學李邦實上言內辭緣。置之。何如。判付啓。兄弟夫妻之二孝一烈。誠如所訴。豈可以其矣父與伯母之給復。獨靳於其叔。然朝家恩典。不宜屑越。晉州李光臨給復或食物當否。令道臣詳採鄕中士論。從速指一狀聞爲良如敎。
정조 7년
禮曹啓目。粘幼學禹廷台上言內辭緣。置之。何如。判付啓。春初遺漏。必因適然。三世四孝。足云稀異。咸陽禹弼寅等旌復間許施之當否。令道臣審察實蹟狀聞。以示崇風敎之意爲良如敎。
정조 7년
禮曹啓目。粘兼司僕張采五上言內辭緣。論理狀聞後。稟處。何如。判付啓。逖矣西土氓之蚩蚩。不知倫常之重。有此斁敗之擧。朝家旣聞之後。不可尋常處之。道伯聞已發巡。巡到時。嚴査狀聞爲良如敎。
정조 7년
禮曹啓目。粘幼學鄭熙仁上言內辭緣。置之。何如。判付啓。果或見漏。非渠之罪。諸道孝烈。旣皆論理判下。則獨於原州鄭昌柱。靳而不許。得無不均之歎乎。然此等恩典。在所難愼。令道臣招致其矣鄕中儒士。詳採實蹟。使卽狀聞爲良如敎。
정조 7년
禮曹啓目。粘幼學金顯國上言內辭緣。勿施。何如。判付啓。長湍府贈參判金鐸行誼有足感人。當初贈職事實。更加詳考。別無他差異之端。依回啓。施行爲良如敎。
정조 7년
禮曹啓目。粘幼學崔復觀上言內辭緣。論理狀聞後。稟處。何如。判付啓。故護軍崔湜孝行。誠如其矣所訴。泯沒足云可惜。分付道臣。除尋常從速詳査狀聞爲良如敎。
정조 7년
兵曹啓目。粘甕津居李信遇上言內辭緣。置之。何如。判付啓。事關民隱。令該帥臣。從長決折後狀聞爲良如敎。
정조 7년
備邊司啓目。粘司譯院前銜李弘載等上言。使行出柵時。物貨價本考較之法。亦以比包爲之。成一冊子。如或冒禁越送。則施以潛商之律。以此嚴立科條之意。分付灣尹。何如。判付啓。彼市之弊。不但爲譯舌難支之端。松商灣賈奸竇弊孔。莫不在於此一款。方伯守令之自兩邑來者。其說同然兺除良。況彼我生釁之慮。亦惟係是。此回啓措語。殆甚無味。諺以謂冷水是也。更加爛商。從長稟處爲良如敎。
정조 7년
待敎尹行任疏曰。伏以。臣卽接家信。則臣老母所患襞積之症。當此換節之時。挾感添加。臣兄方在任所。扶護無人。臣按住不得。忙陳短章。徑出禁扃。伏乞聖慈。俯垂諒察。乞解臣職。以安私分。仍治臣罪。以肅朝綱。千萬幸甚。答曰。省疏具悉。爾其勿辭。救護母病。
정조 7년
癸卯八月二十九日卯時。上御誠正閣。都承旨軍士房承旨與安胎使。書標官。下直閫帥。守令入侍時。安胎使徐浩修。書標官李東稷。北兵使申大謙。松禾縣監沈定鎭。行都承旨沈豐之。左承旨李在學。假注書徐瀅修。記事官李祖承李崑秀。以次進伏訖。上命禮房承旨入侍。賤臣出傳還入。上謂浩修曰。今番係是禾穀收獲之前。凡事務從簡省。俾無沿路貽弊之端。可也。浩修曰。前後申飭。不啻勤懇。故從人皆減元數。茶啖亦令勿辦矣。上曰。何當入來。浩修曰。六日封胎。七日修儀軌。八日離發。十三入城爲計矣。上曰。善爲往來。可也。都事限地境下去乎。浩修曰。然矣。上命書傳敎曰。安胎之行。各道都事陪行一款。此亦貽弊之端。勿論實都事假都事。竝安徐事。分付。書訖。命安胎使先退。右承旨申大升追入進伏。上曰。禮房傳香後。馳詣宗廟景慕宮。奉審摘奸以來。出榻敎大升先退。上命閫帥守令進前。大謙進前。上問職姓名。對曰。北兵使臣申大謙也。上曰。北關異於他道。下去善爲之。仍命宣諭則聽于政院。定鎭進前。上問職姓名。對曰。松禾縣監臣沈定鎭也。上曰。自桂坊時已知其人。七事則不問矣。仍命閫帥守令先退。豐之曰。王大妃殿湯劑煎入。則粟米飮似當停止矣。上曰。粟米飮今姑停止。加味補中益氣湯一貼式。自今日煎入。出榻敎在學曰。明日乃無故日。常參。何以爲之乎。上曰。依例爲之。仍命退。諸臣以次退出。
정조 7년
癸卯八月二十九日辰時。上御誠正閣。戶房承旨入侍時。同副承旨趙興鎭。假注書金孝建。記事官李祖承李崑秀。以次進伏訖。上曰。待敎入侍。賤臣承命出。與待敎尹行任偕入。上命書榻敎曰。都承旨同副承旨。見有實𧏮。許遞。前望單子入之。又命書榻敎曰。新除授承旨牌招察任。仍命退。承史以次退出。
정조 7년
癸卯八月二十九日巳時。上御誠正閣。右承旨入侍時。二直提學徐有防。行右承旨鄭志儉。假注書金孝建。記注官金龍顯金鳳顯。以此進伏訖。上曰。檢閱李祖承口傳。還付注書。出榻敎上曰。閣臣入侍。賤臣承命出。與檢校直閣鄭東浚偕入。上曰。東風如此。果無傷稼之慮耶。志儉等曰。秋事今幾登場。且風勢不甚大段。似無害穀之患矣。以兵曹參判差祭。參議在外。不得備員。微稟。上命書傳敎曰。然則竝許遞。令該曹口傳。以在京無故人差出。仍命退。諸臣以次退出。
정조 7년
癸卯八月二十九日申時。上御誠正閣。軍士房承旨同副承旨入侍時。左副承旨李在學。同副承旨安聖彬。假注書金孝建。記注官金龍顯金鳳顯。以次進伏訖。上曰。元陵參奉望筒催促。賤臣出來傳命後。還入伏。上命書傳敎曰。兵曹番次苟艱。新除授兵曹堂上。竝牌招。推移入直。仍命退。承史以次退出。
정조 7년
癸卯八月二十九日三更五點。上御誠正閣。坐直承旨與元陵別檢入侍時。元陵別檢崔重圭。同副承旨安聖彬。假注書金孝建。記注官金龍顯金鳳顯。以次進伏訖。上曰。汝往陵所。逐日奉審。申飭修掃。以水車汲水沃莎。惕念擧行。上命書傳敎曰。日前以元陵莎草。有無頉形止。限解凍間十日草記。自今晦日爲之之意。分明有文蹟及口傳傳敎。而晦日已過。夜已四鼓。尙無一字草記。該曹事疎忽。甚矣。當該堂上。從重推考。其委折自政院問啓。上曰。洪忠兵使望筒。胡尙此遲緩乎。聖彬曰。連爲催促矣。命退。諸臣以次退出。
정조 7년
行都承旨鄭昌順坐。行左承旨李亨逵病。行右承旨鄭志儉坐。左副承旨李在學坐。右副承旨申大升坐直。同副承旨安聖彬坐直。注書李祖承病一員未差。假注書徐瀅修仕金孝建仕直。事變假注書李敬五仕。
정조 7년
上在昌德宮。常參。晝講。
정조 7년
申大升啓曰。今日常參。六曹長官。當爲進參。而禮曹判書李在協病不進。卽爲牌招。何如。傳曰。允。
정조 7년
兩司前望單子入之。大司憲尹塾。大司諫朴祐源。持平林道浩落點。
정조 7년
備邊司薦望。吏曹參判沈豐之。參議趙鼎鎭落點。
정조 7년
修撰前望單子入之。金履正落點。
정조 7년
傳于申大升曰。新除授玉堂。牌招察任。
정조 7년
崔重圭移職。代申大龜爲事變假注書。
정조 7년
安聖彬啓曰。吏曹參判沈豐之。參議趙鼎鎭牌不進推考傳旨及罷職傳旨。今方捧入。而開政命下之後。如是違牌。事甚未安。參判更卽牌招開政。何如。傳曰。參議只推。與參判更爲牌招。
정조 7년
安聖彬啓曰。連日合辭闕啓。事甚未安。今日政。新除授臺諫。竝待下批牌招。何如。傳曰。允。
정조 7년
有政。吏批。判書金鍾秀在外未肅拜。參判沈豐之進。參議趙鼎鎭進。右副承旨申大升進。以嚴璹爲大司憲。金和中爲執義。李昌漢爲司諫。柳翼之權坪爲掌令。趙錫穆爲獻納。崔守魯爲正言。姜世晃爲判尹。洪良浩爲兵曹參判。李柱國爲左尹。兪彦鏶爲刑曹參議。金履素爲同經筵。尹勉遠爲戶曹佐郞。李在亨爲蔚山府使。李聖濂爲熙川郡守。平市直長金熙朝。泰陵直長李翊永。相換。瓮津府使徐有和仍任事。承傳。故參奉鄭熙運贈戶佐特贈事。承傳。
정조 7년
兵批。判書李𡊠進。參判未差。參議李致中未肅拜。參知鄭存中入直。同副承旨安聖彬進。啓曰。釜山僉使。今當差出。而擬望之人乏少。未準朔禁軍將。竝擬。何如。傳曰。允。以李文爀爲宣傳官。具埉爲內禁將。柳光璧爲釜山僉使。鄭東仁爲蛇渡僉使。僉知田文顯。副護軍李行源。副司直李萬恢金履素李亨元朴天衡金光默單付。
정조 7년
傳于安聖彬曰。新除授都憲。聞有實故。勢難行公。許遞。今日政差出。
정조 7년
傳于李在學曰。有闕之代及初仕。今日政。盡爲差出。
정조 7년
再政。以柳義養爲戶曹參判。李命植韓光會鄭民始爲知經筵。柳匡國爲掌樂正。鄭昌老爲戶曹佐郞。沈達漢爲禮曹佐郞。林元浩爲繕工奉事。柳義養爲同義禁。尹載伋爲孝陵參奉。李命暹爲元陵參奉。
정조 7년
傳于安聖彬曰。亞銓批下。卽爲牌招。
정조 7년
安聖彬啓曰。執義金和中。以前任司僕寺正。旣在闕中。不爲肅謝。直爲出去。事甚未安。推考警責。何如。傳曰。允。
정조 7년
申大升啓曰。日前以元陵莎草有無頉形止。限解凍間。十日草記。自今日晦日爲之之意。分明有文蹟及口傳傳敎。而晦日已過。夜已四鼓。尙無一字草記。該曹事。疎忽甚矣。當該堂上。從重推考。其委折。自政院問啓事。命下矣。問于禮曹判書李在協處。則以爲。今月二十六日回鑾之後。元陵莎草有無頉。限解凍間。十日草記事。奉承傳。而自今晦日爲之之事。則未見文蹟。不得知委擧行。致有此問啓之命。不勝惶恐云矣。敢啓。傳曰。其時誤傳承旨。從重推考。
정조 7년
傳于安聖彬曰。旣非初創。則獨入現告。殊欠綜核之政。且今爲日已久。以此以彼。合有收敍之擧。禁府堂上削出及削職人員。特竝蕩滌敍用。
정조 7년
傳于安聖彬曰。不足深非。槪其人品然耳。況今處分已踰月。削黜罪人鄭好仁放送事。分付。
정조 7년
傳于安聖彬曰。陵行時內吹兼內吹。例有賞格。而未及下敎矣。依例頒給事。分付兵曹及該軍門。應行之事。尙不提稟。該次知宣傳官。從重推考。
정조 7년
申大龜在外。代以李敬五爲事變假注書。
정조 7년
傳于安聖彬曰。洪忠兵使。不多日內辭朝。
정조 7년
申大升。以禮曹言啓曰。卽接元陵官員所報。則本陵莎草。連以水車時時灑注。纔經日昨驟雨。草色漸覺滋潤云矣。敢啓。傳曰。知道。
정조 7년
申大升。以禮曹言啓曰。今九月二十二日大殿誕日陳賀。國忌齋戒相値。事當退行。而自前如此之時。有啓稟後擧行之例矣。今番誕日陳賀。以同月二十四日退定。磨鍊節目。何如。傳曰。權停。
정조 7년
行大司諫朴祐源啓曰。臣姿性魯莽。言議巽軟。本不合於淸朝耳目之任。而薇垣除旨。適下於常參殿座之時。他不暇顧。章皇出肅。而及夫詣臺之後。繼伏奉騎省除名。臣只憑頒布之先後。認以職名之移改。遽呈肅單。致勤聖敎。去就顚倒之失。臣實難免。其何可一刻晏然於臺次乎。請命遞斥臣職。答曰。勿辭。
정조 7년
同副承旨安聖彬啓曰。行大司諫朴祐源。再啓煩瀆。退待物論矣。傳曰。知道。
정조 7년
持平林道浩啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。拿鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。答府曰。不允。第四件事。第五件事。第十件事。亟停勿煩。
정조 7년
持平林道浩啓曰。臣姿性儱憒。言議拙訥。本不合於淸朝耳目之任。而柏府除旨。適下於殿座入侍之時。他不暇顧。章皇出肅。詣臺傳啓矣。卽伏見擧條下者。大臣以今日不言三司。至請問備。臣於伊時。以論思之職。旣參入侍。則不言之失。臣亦難免。其何敢一刻晏然乎。晩後得聞。今始引避。臣之所失。於是乎益著矣。請命遞斥臣職。答曰。勿辭。
정조 7년
同副承旨安聖彬啓曰。持平林道浩。再啓煩瀆。退待物論矣。傳曰。知道。
정조 7년
吏曹參判沈豐之疏曰。伏以。臣卽伏奉除命。以臣爲吏曹參判。臣聞命震悸。罔知所措。噫。殿下於臣。前後異渥。凡幾遭矣。而今此誤恩。又何爲而荐降也。念臣文質無當。最居人下。而惟殿下簡拔之庇覆之。遽廁金貂之列。周旋近密之班。才識昏瞀。瘡疣百出。則惟殿下指誨訓導。殆同慈父之詔迷子。稟賦虛脆。疾病難强。則惟殿下眷顧體諒。若慈母之保赤子。臣之頂踵毛髮。皆殿下賜也。環顧同朝。偏被洪造者。莫踰臣身。臣之從前所叨。何莫非僥濫。而未敢言私。有除輒膺者。非謂臣之知識。足以幹事務。才具。可以擔重任也。只以感激恩數。筋力奔奏。以圖一分涓埃之報而已。至若選部佐貳。亞於長席。地望自別。無官不除。爲任尤重。則上不可以輕授。下不可以冒據也。明矣。顧今朝端。才彦登庸。聲望資歷。出臣之右者。其幾人也。而今迺以如臣譾劣者。擧之衆望之外。昇之甄別之責。臣是何人。敢居此職。若固有之哉。臣之陞資。計其月日。未及半歲。參聞廟謨。已諭涯分。遽叨銓任。尤豈夢想。驟躐之懼。過福之災。猶屬臣身。淸朝官人之方。亦豈容若是哉。天牌荐下。飭敎截嚴。而內自循省。承膺無路。冒死違傲。略陳衷懇。伏乞聖慈。俯垂矜察。亟許鐫改。仍治臣逋慢之罪。以重公器。以安私分。不勝幸甚。答曰。省疏具悉。卿其勿辭行公。
정조 7년
癸卯九月初一日辰時。上御宣政殿。常參入侍時。上具翼善冠衮龍袍陞座。行都承旨尹塾。行左承旨李亨逵。行右承旨鄭志儉。左副承旨李在學。右副承旨申大升。同副承旨安聖彬。以次侍立訖。領議政鄭存謙。率東班諸臣。錦城尉朴明源率西班諸臣。俱以黑團領。分次入就拜位。贊儀唱臚諸臣行四拜禮序立。贊儀唱曰。有啓事臣就位。無啓事臣退出。領議政鄭存謙。右參贊鄭昌聖。工曹判書鄭民始。刑曹判書鄭一祥。兵曹判書李𡊠。吏曹參判鄭昌順。右尹尹師國。戶曹參議吳大益。持平鄭在信。校理林道浩。副修撰李鼎運。假注書徐瀅修金孝建。記注官金龍顯金鳳顯等。以次上殿訖。存謙進前曰。日氣稍涼。聖體。若何。上曰。一樣矣。存謙曰。九秋初吉。親臨常參。深仰奮勵之聖意。而見今畿湖年事。大違初料。道臣巡審。必有陳聞。然臣在廟堂。全無裨補之策。徒貽宵肝之憂。不勝悶悚矣。上曰。民事誠罔涯矣。上曰。兩司無入來者乎。大升曰。無入之人矣。上命書傳敎曰。常參。兩司不可不備員。違牌臺諫許遞。前望單子入之。上曰。原任大臣則固不必進參。而許多樞堂。以僉知一人塞責。何也。兵判出問委折以奏。存謙曰。徐判府事洪判府事領敦寧。皆以實病。不得入來云矣。𡊠出問還奏曰。常參則例以下位進參。故僉知入來云矣。民始曰。臣則小退。湯劑監煎後還入。何如。上。可之。大升曰。禮曹判書李在協。更爲牌招。何如。上曰。常參已入。置之。存謙曰。兩司變通。待其入來。行常參乎。上曰。入侍諸臣中。曾經都憲者。誰也。存謙曰。右參贊兵判。皆曾經矣。上曰。尹塾。以大司憲牌招。林道浩。以持平牌招。仍命書榻敎曰。新除授臺諫。牌招。上曰。臺諫牌去來。催促。孝建承命出。以林道浩承牌。尹塾違牌之意。入奏。上曰。大司憲尹塾。更爲牌招。出榻敎存謙曰。因洪忠監司金文淳。面里分等之請。特命許施。寔出曲察民隱之聖意。道臣亦必詳審擧行。而在前則稍實邑之尤甚面。尤甚邑之稍實面。幾乎相等。而今年雹災所經處。稍實邑之尤甚面。與尤甚邑之尤甚面。無所異同。非有別般區別之道。恐有實惠未究之慮。蓋面里分等。最稱難覈。坊曲之此優彼劣。守令亦未必一一親審。瞭然領略。況道臣乎。若不爛費斟量。細加探覈。則白地之徵稅。實結之見漏。乃是必至之勢。今番則道臣豫悉此意。另加覈實。無或混淆事。以令申之意。分付。何如。上曰。依爲之。出擧條存謙曰。周禮荒政十二。散財爲首。蓋當荒年。則散財。然後民被沾丐之澤。而今之都賈之輩。中間都執。以爲乘時射利之計。故雖至微細雜種。比前騰踊。民受其弊。此則榷利之害也。平年在所當禁。儉歲尤宜申飭。分付京兆平市。另加檢飭。俾無如前之弊。似好矣。上曰。提調入侍。善爲檢飭。可也。昌聖曰。大臣以都賈嚴禁之意。有所陳白。而臣亦非不屢加嚴飭。奸弊百出。至於米價之騰踊。初不入市。置之於非京非鄕之地。潛自輸入。此則非京兆與本暑之所可禁飭。該地方官處。各別關飭。似好。而大抵禁飭之際。不無弊端。實爲難處矣。上曰。此言。是矣。歉歲之政。不擾民爲上。不必別出擧條。自該司從長禁斷。可也。存謙曰。蠲恤之典。從當商量。而舊還分排。亦當於後日次對。仰達矣。上曰。常參卽備邊司未設時所行者。而今雖欲行。其於諸宰之皆不肯進參。何哉。存謙曰。向日亦有所達。而又當今月。輔養官不可不趁卽差出。特下成命。俾得擧行。千萬伏望。上曰。列聖朝。亦有五歲後差出輔養官之例矣。存謙曰。吏判情理。恐無離捨云。銓曹事。誠可悶矣。上曰。一番肅命而去。亦不可爲耶。上曰。都承旨前望單子入之。賤臣承命出。持望單還入。以鄭昌順落點。存謙曰。今日晝講有命。而經筵行公之人甚少。吏曹參判鄭昌順。經筵之任。今姑許遞。何如。上曰。依爲之。出擧條𡊠曰。武科開場之時。前後飭敎。不啻申嚴。而擧子輩終不知戢。奸弊愈滋。代射疊單之類。比比有之。今番式年及庭試。期日不遠。兩所試官與監試官。另加嚴飭。使之別般操切。以防奸僞。如有現發。從重勘罪。至於遐方擧子之來赴京試者。每患見逐於京內擧子。科場之紛拏。職由於是。亦爲申飭。試所俾無如前騷擾之弊事。出擧條。豫爲知委。何如。上曰。依爲之。出擧條在學曰。晝講時刻未屆。而玉堂徑先詣閤。事甚未安。推考。何如。上曰。依爲之。出擧條民始追入曰。本院入染柴炭載運船。例以工曹船及站船。定送矣。年前以不得使用站船。有定式。故自本院擔當擧行。而本院物力。實無逐年自備之勢。此後以工曹船。量宜加定。以爲輸來之地。何如。上曰。依爲之。出擧條師國曰。沙峴橋梁。因濬川堂上陳白。已有成命。而使燻造契擔當修築云。此則有不然者。所謂燻造契。年前上言。竝除雜役。凡於陵幸時。道路修治之役。渠輩專當之意。成出節目。而至於橋梁。元非契人所可擧行。故契人輩。以此縷縷白活。不可不一番稟定。然後方可始役。而前後判尹。欲爲陳稟而未及爲之。今適判堂奉命在外。故臣旣入侍。玆敢仰達矣。上曰。以此出擧條。與濬堂相議。後日次對。稟處。可也。出擧條上命書榻敎曰。承旨前望單子入之。又命書榻敎曰。新除授承旨。牌招察任。上曰。在外判尹。許遞。今日政差出。出榻敎存謙曰。今則政命雖下。銓曹無擧行者矣。上曰。參判前望。只有一人。不可無變通矣。仍命書傳敎曰。銓曹事。苟艱甚矣。亞銓前望。在京只是一人。吏曹參判有闕之代議薦。待下批牌招開政。在外參議。今姑許遞。一體議薦。存謙曰。曾經參議中。有徐有防沈念祖。而皆是外任。以沈豐之趙時俊。議薦。何如。上曰。唯在卿商量之如何耳。上曰。都憲之再違召牌。何事耶。殿座出牌。一向逡巡。承旨問其委折以入。志儉出問。還奏曰。別無情勢。而初授之故。不敢遽進云矣。上命牌去來。催促。賤臣承命出傳。上曰。都憲初無三召之命。而以三牌呼望。何也。聖彬曰。大司憲尹塾。再違召命之後。未承三牌下敎。而遽以三牌呼望。事甚曚然。當該注書。從重推考。何如。上曰。依爲之。出擧條上曰。儒臣無可奏之事乎。鼎運曰。別無仰達者矣。存謙曰。常參卽大朝會。而今日入侍。三司無一言而退。誠爲慨然。一竝推考。何如。上曰。依爲之。出擧條存謙曰。臣因此而有可達者矣。大臣與三司相抗。若以體例間所失。數數請推。則大臣有權重之嫌。三司有體輕之歎。萬一有權奸。藉此而欲擠議己者。則其流之弊。有不可言。大臣之請罷三司。如非大關係。則不可爲也。臣之平日所見如此。故敢達矣。上曰。然矣。在信曰。臣見識魯莽。言語短拙。本不合於淸朝耳目之任。請命遞斥臣。上曰。勿辭。聖彬曰。持平鄭在信。再啓煩瀆。退待物論矣。上曰。知道。出擧條上曰。玉堂前望單子入之。出榻敎上命書傳敎曰。旣稱無他情勢。而一邊出牌。坐違三召。處義也。分義也。俱甚乖當。更令牌招。有傷國體。大司憲尹塾。罷職。上曰。臺臣進前。傳啓。道浩曰。一司不備。合啓將不得爲之矣。上命大司諫牌去來。催促。仍命退。諸臣從下以次退出。
정조 7년
癸卯九月初一日午時。上御誠正閣。晝講入侍時。同知事鄭一祥。特進官李𡊠。參贊官鄭昌順。檢討官李鼎運。假注書徐瀅修。記注官金龍顯金鳳顯。宗臣凝善君爔。武臣副護軍具明謙。以次進伏訖。上曰。朴祐源之騎堂望。點下於大諫特除之前。故下望筒時。使傳此意於院中。豈司謁不傳耶。昌順曰。臣非該房。故不能詳知矣。上曰。該房。誰也。昌順曰。卽李亨逵而俄纔出去矣。上曰。玉堂牌去來。雖不入來。旣已登筵。開講。可也。上讀前受音。鼎運讀新受音。上命玉堂如入來。使之入侍。賤臣出問。還奏曰。姑未入來云矣。上讀新受音訖。鼎運曰。戰國之時。專尙功利。故枉尺直尋之說。亦出於功利。專以功利爲事。則其流之弊。至於無所不至。聖人之學。初無虧欠間斷之處。若以枉尺直尋爲道。則豈無虧欠間斷之處乎。伏望於此。深留聖意焉。上曰。所陳。好矣。一祥曰。此孟子規正功利之說也。嚴斥之意。專在於以利則之則字。當時功利之說盛行。孟子之苦口力爭。只在義利二字。後世之弊。何以異此。自上必以不枉己之人進用。則世趨。可正矣。上曰。好矣。𡊠曰。儒臣經筵已陳之。臣則別無仰達者矣。昌順曰。不特功利。雖以事功言之。亦有內外本末精粗之辨。此等處留意。伏望。上曰。好矣。上曰。孟子未嘗不見諸侯。齊梁諸君。亦皆往見。則此云不見。何謂也。鼎運曰。今此問答。安知不在於見諸侯之前耶。上曰。所以答陳代者如此。而其後往見。又何也。鼎運曰。卑辭厚幣。則亦無不可往見之義矣。上曰。志者。何書也。鼎運曰。似是禮記也。上曰。禮記有此說話乎。鼎運曰。無之。而禮記之雜出於傳記者。往往不見於今本矣。上曰。聖人行藏出處。非凡人之所能測度。而孔子則未嘗待卑辭厚幣。而往見諸侯。何也。鼎運曰。魯則父母之邦。而他國則雖無文字間著見者。似必待卑辭厚幣矣。上掩卷。命經筵官先退。輪對官入侍。賤臣承命出。與典設別檢具善亨。司圃直長李啓源。典簿韓鼎謩。中樞都事朴挺玉。忠勳都事朴一源偕入進伏。上命昌順書傳敎曰。騎堂口傳。詣閤前擬入。諫長前望。臨殿時點下。而特因頒布之先後。易次方帶後。授之臺銜。忽呈已遞職肅單。事體所在。苟簡甚矣。且以此提敎。俾勿相混。而政院之不有傳敎。徑捧不當捧之肅單。所失非細。當該承旨。從重推考。上曰。左承旨何爲出去。昌順曰。緣故出去。而其意則不欲與臣作僚。故臣亦欲一徑入侍而出去矣。上曰。卿與李亨逵有嫌乎。昌順曰。有嫌矣。上命輪對官進前。善亨進前。上問職姓名。對曰。典設別提臣具善亨也。上問職掌。對曰。遮帳進排矣。上問遺在。對曰。無。上問所懷。對曰。無。啓源進前。上問職姓名。對曰。司圃直長臣李啓源也。上問職掌。對曰。宗廟景慕宮。月令薦新。逐日各殿供上菜蔬矣。上問遺在。對曰。無。上曰。逐日供上衙門。豈無遺在乎。對曰。各邑略干折受之稅。每年不足。故以合有變通之意。論報禮曹矣。上曰。若無遺在。則進排。何以爲之。對曰。先進排後。受價矣。上曰。雖先進排後受價。亦必有遺在矣。對曰。今無所存。而秋成後有三千七百五十餘兩折受者。故償報於貢人矣。上曰。不足者。將何以繼之。對曰。次次引用矣。上問所懷。對曰。無。上曰。報禮曹者。獨非所懷乎。對曰。年前御史。奏減遂安折受。故貢物自此大縮。無以當一年用下。報于禮曹。姑未入啓矣。鼎謩進前。上問職姓名。對曰。典簿臣韓鼎謩也。上問職掌。對曰。無。上問所懷。對曰。無。挺玉進前。上問職姓名。對曰。中樞都事臣朴挺玉也。上問職掌。對曰。入直時。或有傳諭之事。原任大臣處。傳諭而已。上問所懷。對曰。無。一源進前。上問職姓名。對曰。忠勳都事臣朴一源也。上問職掌。對曰。本府凡事。堂上盡爲句管。故郞廳無所掌矣。上問所懷。對曰。無。上曰。冊子。何時可成。對曰。戶曹謄錄數百餘卷。今始抄出。方欲出草矣。上命退。諸臣以次退出。
정조 7년
行都承旨李憲默在外。左承旨李在學坐。右承旨申大升坐。左副承旨林錫喆坐直。右副承旨洪秉纘坐直。同副承旨未差。注書李祖承病一員未差。假注書徐瀅修仕金孝建仕直。事變假注書李敬五仕。
정조 7년
申大升啓曰。玉堂備員間。視事。頉稟。傳曰。知道。
정조 7년
以檢閱李崑秀牌不進罷職傳旨。傳于申大升曰。只推。更爲牌招入直。
정조 7년
傳于申大升曰。左承旨右承旨同副承旨。俱有實故。許遞。
정조 7년
傳于李在學曰。承旨前望單子入之。
정조 7년
承旨前望單子入之。李憲默林錫喆洪秉纘鄭景淳落點。
정조 7년
傳于申大升曰。新除授承旨。牌招察任。
정조 7년
李在學啓曰。新除授左副承旨林錫喆。方在罷散中。何以爲之。敢稟。傳曰。敍用。
정조 7년
李在學啓曰。新除授都承旨李憲默。時在慶尙道慶州地。斯速乘馹上來事。下諭。何如。傳曰。依啓。
정조 7년
以同副承旨鄭景淳牌不進罷職傳旨。傳于李在學曰。只推。更爲牌招。
정조 7년
傳于申大升曰。禮房承旨入侍。
정조 7년
以同副承旨鄭景淳牌不進罷職傳旨。傳于洪秉纘曰。許遞。前望單子入之。
정조 7년
洪秉纘。以都摠府言啓曰。去夜二更量。發遣郞廳。摘奸巡檢。則宣仁門守門將李明東。擅離直所。往在弘化門守門將廳云。闕門直守。何等嚴重。而如是擅離。萬萬驚駭。不可置而不論。當該守門將李明東。令該府拿問處之。何如。傳曰。允。
정조 7년
林錫喆。以訓鍊都監言啓曰。去夜三更量。北岳築城處失火。二間燒燼。故守直將卒不勤之罪。自臣營決棍懲後之意。敢啓。傳曰。知道。
정조 7년
義禁府啓目。慶尙前水使李喆運原情云云。傳旨問目內辭緣。泛稱遲晩。所當請刑是白乎矣。曾經閫帥。勿爲請刑。旣有先朝受敎。議處。何如。判付啓。依允。
정조 7년
義禁府啓目。五衛將李弘遂原情云云。傳旨內辭緣。泛稱遲晩。刑推得情。何如。判付啓。照律放送後。草記爲良如敎。
정조 7년
義禁府啓目。慶興前府使趙榮億原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。分揀放送爲良如敎。
정조 7년
義禁府啓目。北部奉事安廷鐸原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 7년
義禁府啓目。知世浦萬戶申圭。永登前萬戶崔昌文等原情云云。傳旨問目內辭緣。泛稱遲晩。竝只刑推得情。何如。判付啓。依同罪他囚例。照律放送後。草記爲良如敎。
정조 7년
癸卯九月初二日辰時。上御誠正閣。左副承旨入侍時。左副承旨李在學。假注書金孝建。記注官金鳳顯。記事官李崑秀。以次進伏訖。上曰。夜來以感氣靡寧矣。在學曰。不任驚慮矣。上曰。亦不大段矣。仍命書傳敎曰。江界府使。使之一兩日內辭朝。又命書榻敎曰。都承旨許遞。仍命退。承史以次退出。
정조 7년
癸卯九月初二日未時。上御誠正閣。吏房承旨入侍時。左副承旨林錫喆。假注書金孝建。記注官金鳳顯。記事官李崑秀。以次進伏訖。上曰。今日當爲坐直乎。錫喆曰。臣當坐直矣。上曰。同副承旨牌去來。催促。鳳顯出來傳命。還入進伏。上命退。承史以次出。
정조 7년
行都承旨李憲默在外。左承旨李在學坐直。右承旨徐鼎修坐直。左副承旨林錫喆坐。右副承旨宋載經在外。同副承旨洪秉纘坐。注書李祖承仕一員未差。假注書金孝建仕直。事變假注書李敬五仕。
정조 7년
李在學啓曰。右承旨申大升。今日不爲仕進。卽爲牌招。何如。傳曰。許遞。前望單子入之。
정조 7년
承旨前望單子入之。徐鼎修宋載經落點。
정조 7년
洪秉纘啓曰。卽者副修撰李鼎運。謂有情勢。陳疏徑出。原疏纔已退却矣。事當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 7년
傳于洪秉纘曰。右副承旨入侍。
정조 7년
李在學啓曰。備局有司堂上金華鎭趙時俊。依下敎來待矣。傳曰。入侍。
정조 7년
傳于徐鼎修曰。提調入侍。
정조 7년
備忘記。竹山被災。目下民情。不可但以遑汲言。遍野黃雲。忽作赤地。啼呼載路。流離相望。中夜想像。殆欲明發。大抵向來雹災。挽近所未聞。因予否德。致此咎異。唉彼小民。于何有辜。此而不卽別施蠲恤。何以慰其心而奠厥居。使其邑宰。躬審田野。逐一踏驗。仍卽從所見報營。伊後促敎。亦旣勤止。已至浹旬。迄無皁白。當該府使。爲先緘辭。從重推考。到今有難遲待狀本。被災面里當穀。自當入於災頉。而田稅則拘於法式。勢不得不白徵。甚非朝家軫恤之意。田穀一例蠲稅。新舊還身米布。特許停退外。公私雜役。亦竝勿侵。而歲前救急。專在邑宰。自今着意拮据之意。令廟堂措辭行會。各別嚴飭。陽智被災居其次。龍仁又居其次云云。此則令道臣須卽詳量緩急。依竹山例擧行當否。論理狀聞後。稟處。朝家之蠲恤至此。然而使一夫一婦。有失所之歎。邑宰之罪。可勝言哉。第欲更考勤慢。預先知悉事。亦爲嚴飭。
정조 7년
徐鼎修啓曰。卽者玉堂箚子到院。而大司諫朴祐源則處置。持平鄭在信林道浩則爲有情勢。不爲處置。原箚雖捧入。而處置一爲一否。有違格例。副修撰李鼎運。推考。何如。傳曰。允。
정조 7년
林錫喆。以禮曹言啓曰。卽接四館所牒報。則癸卯七月初十日秋到記入格。幼學李宗烈。生員韓商新。直赴殿試。同年七月七夕製入格。進士洪義浩。七月初十日秋到記入格。進士金復仁。生員沈鳳錫。直赴會試。同年七月七夕製入格。生員鄭垕。給二分。同年正月二十五日春到記入格。尹若烈。給一分。同年七月初十日秋到記入格。生員朴猷煥。給一分事。命下。而依例分等許赴事。報來矣。幼學李宗烈。生員韓商新。直赴於庭試殿試。進士洪義浩。進士金復仁。生員沈鳳錫。今番殿試。旣兼會試。依例許赴。給二分。生員鄭垕。給一分。進士尹若烈。生員朴猷煥。許赴於庭試初試。較藝等第之意。分付。何如。傳曰。允。
정조 7년
林錫喆。以禮曹言啓曰。卽接四館所牒報。則庚子八月初二日殿講入格。幼學南宮曄。同年同月初三日秋到記入格。幼學趙昌濂。壬寅正月初十日到記科入格。幼學朴昌朝。癸卯正月二十五日春到記入格。金應著。同年六月十六日殿講入講。幼學朴宗羲。同年七月初十日秋到記入格。幼學文纘五。直赴會試。辛丑正月十四日春到記入格。幼學李相訥金洛一李益烈金弼龍金重瑞洪宜燮。給二分。壬寅正月初十日到記科入格。幼學尹行喆。給二分。癸卯正月二十五日春到記入格。幼學姜德恒李尙沃。給二分。癸卯七月初十日秋到記入格。幼學柳柳之源。給一分事。命下。而依例分等許赴事。報來矣。幼學南宮曄趙昌濂朴昌朝金應著朴宗羲文纘五。直赴會試。給二分。幼學李相訥金洛一李益烈金弼龍金重瑞洪宜燮尹行喆姜德恒李尙沃。給一分。幼學柳柳之源。依例許赴於今式年東堂文科初試。較藝等第之意。分付。何如。傳曰。允。
정조 7년
李在學。以訓鍊都監言啓曰。今此漢人子孫試射放時。射砲得中人單子。書入之意。敢啓。傳曰。知道。射邊二中二人。各弓矢一部賜給。貫一中二人。邊一中八人。各弓子一張賜給。銃邊二中五名。各木二疋賜給。邊一中八名。各木一疋賜給後。草記。弓矢則以卿兼帶武庫擧行。木則以卿營軍色擧行。可也。
정조 7년
洪秉纘。以義禁言啓曰。時囚罪人申圭崔昌文等。原情公事判府內。依同罪他囚例。照律放送後。草記事。命下矣。統制使李漢昌査啓內。申圭段。壬寅反作各穀八千四百五十五石零。新捧各穀那移七十二石零。監色逋欠二百二十八石零。崔昌文段。辛丑反作各穀一千九百一石零。壬寅反作各穀二千一百五十二石。新捧各穀那移一百三十石零。射軍木代錢那移一百三十兩。監色逋欠一百二十五石零。罪取考律文。則續大典倉庫條有曰。虛錄守令。徒三年定配。又五年禁痼。還上反作守令。以虛錄律論。典守穀物虧欠米七十石以上。該官削職。永勿敍用。大明律那移出納條有曰。凡各衙門收支錢糧等物。若監臨主守不正收正支。那移出納。還充官用者。竝計贓。準監守自盜論。監守自盜倉庫錢糧條有曰。一十七貫五百文。杖一百徒三年。四十貫罪止杖一百流三千里。名例有曰。二罪俱發。以重者論。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。右人等之餉穀反作。則旣非首犯。依他囚。當以反作本律公罪。收贖放送。而新捧中那移。是渠自犯。考諸律文。重於反作之罪。竝從重論。申圭。杖一百收贖。告身盡行追奪。原春道洪川縣延峯驛徒三年定配。崔昌文。杖一百收贖。告身盡行追奪。平安道三和府流三千里定配。而竝以査啓內辭意。具罪目。依例發遣府羅將。押送于各其配所。何如。傳曰。允。如有功議。各減一等。
정조 7년
副修撰李鼎運箚曰。伏以。行大司諫朴祐源。以臣姿性魯莽。言議巽軟。本不合於淸朝耳目之任。而薇垣除旨。適下於常參殿座之時。他不暇顧。章皇出肅。而及夫詣臺之後。繼伏奉騎省除命。臣只憑頒布之先後。認以職名之移改。遞呈肅單。致勤聖敎。去就顚倒之失。臣實難免。其何可一刻晏然於臺次乎。引嫌而退。除旨錯頒。肅單遽捧失在喉院。何損臺體。請行大司諫朴祐源出仕。取進止。答曰。省箚具悉。處置事。依施。
정조 7년
癸卯九月初三日巳時。上御誠正閣。右副承旨入侍時。左副承旨洪秉纘。記事官李祖承李崑秀尹行任。以次進伏訖。上曰。江界府使。何日辭朝耶。秉纘曰。初六日當辭陛云矣。命書傳敎曰。新除授承旨。待下批牌招察任。又命書傳敎曰。承旨房仍。上曰。備局有司堂上來待。出榻敎仍命退。承史以次退出。
정조 7년
癸卯九月初三日午時。上御誠正閣。吏房承旨入侍時。左副承旨林錫喆。假注書金孝建。記事官李崑秀尹行任。以次進伏訖。上曰。備局有司堂上入來與否。知入。賤臣承命出。以盡爲入來之意。還奏。上曰。上注書入侍。賤臣出來傳命。上命退。承史以次出。